tartuNLP/wikipedia-smugri-20251201 huggingface dataset:
TrueType

TrueType on tietokoneissa käytettävä kirjasinformaatti, jonka alkuperäinen kehittäjä on Apple.
TrueType kehitettiin 1980-luvun loppupuolella Adobe Systemsin PostScript Type 1 -kirjasinten kilpailijaksi. Type 1 -kirjasinmääritys oli alun pitäen suunniteltu korkeatarkkuuksisiin painotöihin. TrueTypen etuna on kehittyneempi 'vihjeistys' ("hinting"), jonka avulla kirjasinten ulkonäköä ja luettavuutta voidaan parantaa matalatarkkuuksisissa ympäristöissä, kuten tietokonenäytöllä. Kirjasimista ei siis tarvitse luoda erillisiä versioita tulostukseen ja näytölle. Type 1 tuki ainoastaan staattisia vihjeitä, mutta TrueType -kirjasimissa vihjeistys tapahtuu virtuaalikoneessa ajettavan ohjelman avulla.
TrueTypen kehitti alun perin Sampo Kaasila, joka työskenteli Applella vuosina 1987–1989.
TrueType-fontit otettiin käyttöön Applen toukokuussa 1991 julkaistussa System 7:ssä. Microsoft lisensioi vuonna 1992 TrueType-formaatin Windows 3.1:een. Sen jälkeen TrueType levisi nopeasti, ja siitä tuli yleisin näyttökäyttöön tarkoitettu kirjasinformaatti. TrueType-kirjasinten eli fonttien tiedostopääte on .ttf.
Microsoft kehitteli tekniikkaa edelleen TrueType Open -nimellä, koska Apple ei suostunut lisensoimaan sen kehittyneimpiä osia, kuten ligatuurien käsittelyä. Adobe luovutti Microsoftin käyttöön Type 1 -teknologiaa ja sen perusteella TrueTypen seuraajaksi Windows-leirissä kehitetty OpenType julkaistiin 1996.
Avoimen lähdekoodin ohjelmissa käytetään yleisesti alun perin David Turnerin kehittämää FreeType-kirjastoa, joka osaa hyödyntää Type 1, TrueType ja OpenType-fontteja. Aiemmin TrueTypen vihjeistysmenetelmä oli Applen patentoima, joten FreeType 1 käytti pelkästään automaattista vihjeistystä. Kyseiset patentit ovat kuitenkin umpeutuneet, joten FreeType 2 tukee täyttä TrueType -vihjeistystä.
Verikosto

Verikosto () on loukkausten kostamista loukkaajan koko suvulle. Keskitetyn oikeusjärjestelmän kehittyminen poisti verikoston, mutta sitä esiintyy edelleen. Verikosto korvaa paimentolaiskulttuureista puuttuvan keskitetyn valtiokoneiston tarjoaman avun. Tällaisessa tilanteessa jokainen joutuu puolustamaan itseään, jolloin vastaväkivallan uhka toimii tehokkaana suojautumiskeinona. Suomessa verikostoa esiintyy edelleen romanien keskuudessa.
Verikosto hylättiin jo noin 700-luvulla eaa. arkaaisen ajan Kreikassa. Sen tilalle otettiin kaupunkivaltion asukkaiden yhdessä organisoimat vastatoimet murhaajaa vastaan: murhaajasta tehtiin saastunut eli henkipatto. Verikosto oli tosin Kreikassa koskenut vain aatelissukujen keskinäisiä suhteita (surmatun suvun velvollisuutena oli surmata verityön tekijä), mutta tästä seurasi helposti tuhoisa veritöiden kierre. Murhaa tarkoittavan "authentēs"-sanan merkityksen muuttuminen osoittaa muutoksen: alun alkaen se tarkoitti oman sukulaisensa murhannutta ja vähitellen myös suvun ulkopuolista, jonka teon vastenmielisyyttä korostettiin tällä tunnepitoisella sanalla. Lopulta sana tarkoitti kenet tahansa murhannutta. Murhaa alettiin pitää rikoksena koko yhteisöä vastaan, ei pelkästään uhrin sukulaisille kuuluvana asiana. Solonin aikana säädettiin kirjoitettu laki, johon rikokset ja rangaistukset oli kirjattu.
Risto Kaskilahti

Risto Pekka Kaskilahti (s. 29. tammikuuta 1963 Viitasaari) on suomalainen näyttelijä.
Helsingin kaupunginteatterissa vuodesta 2001 työskennellyt Kaskilahti esiintyi "Se on siinä" -urheilutietovisailun vakiokilpailijana (Jäsen R), ja hän myös käsikirjoitti ohjelmaa. Hän on esiintynyt lisäksi eräissä elokuvissa ja televisiosarjoissa. 
Vuonna 2005 Kaskilahti sai toisen Telvis-palkintonsa. Hän on harjoitellut hiihtoa maajoukkueen mukana osana "Elixir"-televisio-ohjelmaa. Hän on ollut Nelosen sääpoika. Kaskilahti on esiintynyt lukuisissa näytelmissä, muun muassa "Viivi ja Wagner" (Helsingin kaupunginteatteri), "Viulunsoittaja katolla" (Samppalinnan kesäteatteri), "Kaunotar ja Hirviö" (Helsingin kaupunginteatteri) ja "Väärennetty morsian" (Helsingin kaupunginteatteri).
Kaskilahti osallistui "Tanssii tähtien kanssa" -ohjelman 7. tuotantokaudelle syksyllä 2012 tanssiparinaan tanssinopettaja Susa Matson. He putosivat 6. pudotuksessa 11. marraskuuta 2012.
Risto Kaskilahti on naimisissa näyttelijä Sari Puumalaisen kanssa. Heillä on kaksi tytärtä, Saara ja Siiri.
Death on Two Legs

Death On Two Legs (Dedicated to...) on brittiläisen Queen-yhtyeen esittämä ja Freddie Mercuryn säveltämä rock-kappale. Kappale löytyy vuonna 1975 julkaistulta albumilta "A Night at the Opera". Kappale tarkoitettiin hyökkäykseksi yhtyeen entistä manageria, Norman Sheffieldiä vastaan. Kappaleen nimi olikin alun perin "Death On Two Legs (Dedicated to Norman Sheffield)", mutta yhtye muutti sen oikeustoimia välttääkseen lyhyempään muotoon (Dedicated to...). 
Death On Two Legs sisältyy myös vuonna 1979 julkaistulle konserttitaltioinnille "Live Killers".
Kiwalik

Kiwalik (joskus kirjoitettu muodossa Keewalik) on kylä Luoteis-Alaskassa Kotzebuensalmen kaakkoisrannalla Sewardin niemimaalla, Kiwalik-joen suulla. 
Vuonna 2021 Kiwalikin asukasluku oli 10. Kiwalik sijaitsee 97 kilometriä etelään Kotzebuesta.
Oliver Mtukudzi

Oliver "Tuku" Mtukudzi (22. syyskuuta 1952 Harare – 23. tammikuuta 2019 Harare) oli zimbabwelainen muusikko, joka aloitti uransa vuonna 1977 liityttyään Wagon Wheels -yhtyeeseen. Yhtyeen single "Dzandimomotera" myi kultaa. Myöhemmin Mtukudzi perusti yhtyeen The Black Spirits. Hänellä oli myös menestyksekäs sooloura.
Koe-eläinpuisto

Koe-eläinpuisto oli Gösta Sundqvistin luoma kuunnelman tapainen radio-ohjelma, jota esitettiin Yleisradion Radiomafia-radiokanavalla vuosina 1993–2003. YleQ uusi sarjan jaksoja vuosina 2004–2006 ja YleX-kanava 2008–2011. Vuoden 2012 alusta ohjelma siirtyi Yle Radio Suomen lauantai-iltaan klo 22.00. Joulukuussa 2014 Yle ilmoitti lopettavansa "Koe-eläinpuiston" uusinnat kielteisen yleisöpalautteen vuoksi, mutta ohjelman fanien tuohduttua Yle myöntyi esittämään ohjelman viimeisetkin kaksi kautta. Uudeksi esitysajaksi tuli lauantai- ja sunnuntaiyö klo 01–03. 
Tyypillisessä jaksossa Sundqvist kiertää yksin tai vakiojäsentensä kanssa haastattelemassa ihmisiä elämän kaikilta aloilta, usein hyvin maanläheisissä tunnelmissa. Tyypillistä on se, että kaikki jaksoissa esiintyvät tilanteet viedään äärimmäisyyksiin, jollaisia ovat myös ohjelman "vieraat". "Koe-eläinpuistossa" ajankohtaiset teemat limittyvät musiikkiin, kappaleiden liittyessä usein enemmän tai vähemmän roolihahmojen tokaisuihin. Ohjelman jaksoissa käytetty kieli on tyypillisesti ronskilla seksuaalihuumorilla höystettyä.
Deering (Alaska)

Deering on kylä Alaskassa Sewardin niemimaalla paikalla, jossa Inmachuk-joki kohtaa Kotzebuensalmen. Kylä on noin 100 metriä leveällä ja 800 metriä pitkällä hiekkaniemekkeellä. Se sijaitsee 92 kilometriä lounaaseen Kotzebuesta. 
Kylä perustettiin vuonna 1901 tarvikeasemaksi kullankaivajille. Nimensä se sai luultavasti "Abbie M. Deering"-nimisen purjealuksen mukaan. Sitä ennen lähellä oli sijainnut Inmachukmiut-niminen eskimokylä. Vuonna 1970 Deering sai toisen luokan kaupunkioikeudet. 
Vuoden 2018 väestönlaskennan mukaan kylässä asui 168 ihmistä. Näistä 92 % oli Amerikan alkuperäisasukkaita (pääosin inupiatteja).
Leganés

Leganés on kaupunki Madridin itsehallintoalueella Espanjassa. Se sijaitsee metropolialueella noin 10 kilometriä itsehallintoalueen ja maan pääkaupungista Madridista lounaaseen. Kaupungin pinta-ala on 43 neliökilometriä. Vuonna 2016 kaupungissa oli 187 173 asukasta. Suuri osa väestöstä käy töissä pääkaupungissa.
Leganés sai osakseen julkisuutta 3. huhtikuuta 2004, kun viisi Madridin junapommi-iskuista epäiltyä räjäyttivät itsensä kaupungissa sijaitsevassa huoneistossa poliisin erikoisjoukkojen tehdessä rynnäkön rakennukseen. Räjähdyksessä menehtyivät kaikki viisi epäiltyä ja yksi poliisi.
Kaupungissa sijaitsee yksi Kaarle III:n yliopiston (Universidad Carlos III de Madrid) kampuksista, jossa toimii muun muassa polytekninen korkeakoulu. Yliopiston muut kampukset ovat Getafessa ja Colmenarejossa.
Leganésin yhdistää Madridiin M-40-kehätie, Madridin metron MetroSur-linja sekä Cercanías-lähiliikennejunat.
Tukiasemapaikannus

Tukiasemapaikannus on matkapuhelinteknologiassa käytetty termi, jolla tarkoitetaan matkapuhelimen paikantamista tukiasemien suhteen tietoliikenneyhteyksien ylläpitoa varten. 
Matkapuhelinverkko koostuu solukkomaisesta rakenteesta, jossa kunkin solun keskuksen muodostaa tukiasema. Puhelin liikennöi yleensä lähimmän tukiaseman kautta. Tämän tukiaseman selvittämiseksi järjestelmän on kyettävä paikallistamaan puhelin riittävällä tarkkuudella. Lisäksi järjestelmän on kyettävä puhelimen ollessa liikkeessä vaihtamaan nopeasti tukiasemaa ilman, että puhelu tai dataliikenne keskeytyy.
Tukiasemapaikannus perustuu signaaliviiveiden mittaamiseen. Paikannus on mahdollista, jos puhelimen kuuluvuusalueella on vähintään kolme tukiasemaa. Kaupunkiolosuhteissa tämä ehto yleensä toteutuu. Tukiasemapaikannusta näissä olosuhteissa häiritsevät kuitenkin runsaat radiosignaaleja heijastavat pinnat.
GPS-paikannukseen tai rakenteilla olevaan eurooppalaiseen Galileo-järjestelmään verrattuna tukiasemapaikannus on huomattavan epätarkka menetelmä. Sitä käytetään kuitenkin hätävararatkaisuna monissa sovelluksissa.
St. Paul (Alaska)

St. Paul (Saint Paul) on kaupunki Alaskan Pribilofsaariin kuuluvalla Saint Paul Islandilla. Pribilofsaaret sijaitsevat Beringinmeressä Aleuttien saariston pohjoispuolella.
Vuoden 2009 tietojen mukaan kaupungissa asui 459 ihmistä. Vuonna asukkaista 86 % edusti etnisesti Amerikan alkuperäiskansoja.
Mathieu Garon

Mathieu Garon (s. 9. tammikuuta 1978 Chandler, Quebec, Kanada) on kanadalainen uransa lopettanut jääkiekkomaalivahti.
Garon oli nuorena todella lupaava maalivahti. Hänet valittiin tulokaskaudellaan 1995–1996 QMJHL:ssa Victoriaville Tigresissä sarjan tulokkaiden tähdistökentälliseen ja parhaaksi puolustuspään tulokkaaksi. Montreal Canadiens varasi Garonin NHL:ään vuonna varausnumerolla 44. Garon pelasi QMJHL-juniorisarjassa yhteensä kolme kautta. Viimeisellä kaudellaan hänet valittiin koko Kanadan juniorisarjojen parhaaksi maalivahdiksi ja tähdistökentälliseen. 
Hän liittyi Montrealin organisaatioon kaudella 1998–1999, mutta pelasi tuolloin vielä AHL-liigan Fredericton Canadiensissa. Vasta kaudella 2000–2001 Garon teki NHL-debyyttinsä. Pääosa ajasta kului kuitenkin edelleen AHL-liigassa Quebec Citadellesissa ja Hamilton Bulldogsissa. Kaudella 2003–2004 Garon nousi Montrealin vakiokokoonpanoon, mutta kaupattiin kesken kauden Los Angeles Kingsiin vahindossa Radek Bonkiin ja ranskalaismaalivahti Cristobal Huet'hin .
Viiden Montrealissa vietetyn vuoden aikana hän pelasi ainoastaan 43 ottelua NHL:ssä. aikana kaudella 2004–2005 Garon pelasi AHL-liigassa Manchester Monarchsien riveissä. Työsulun päätyttyä Garon nousi Los Angelesin ykkösvahdiksi. Kahden Kings-kauden jälkeen Garon teki kaksivuotisen sopimuksen Edmonton Oilersin kanssa . Garon ohitti Edmontonissa Dwayne Rolosonin joukkueen ykkösmaalivahtina kaudella 2007–2008. Roloson otti jälleen seuraavalla kaudella kuitenkin ykkösmaalivahdin aseman Garonilta. Edmonton kauppasi Garonin lopulta kauden 2008–2009 aikana Pittsburgh Penguinsiin vaihdossa Dany Sabouriniin, Ryan Stoneen ja neljännen kierroksen varausvuoroon .
Garon pelasi Pittsburghissa vain kauden 2008–2009, mutta hän oli mukana myös voittamassa Stanley Cupia joukkueessa. Kauden jälkeen hän teki kahden vuoden sopimuksen Columbus Blue Jacketsin kanssa. Garon pelasi Blue Jacketsissa kaksi kautta ja teki kesällä 2011 kaksivuotisen sopimuksen Tampa Bay Lightningin kanssa.
Garon pelasi nuorten MM-kilpailuissa 1998. Ensimmäisen kerran miesten arvoturnauksessa hän pelasi MM-kilpailuissa 2008, jolloin hän oli mukana voittamassa Kanadan joukkueessa MM-hopeaa.
Säätiö (romaani)

Säätiö () on Isaac Asimovin tieteisromaani, joka on Säätiö-sarjan ensimmäinen osa. Kirja koostuu viidestä alun perin lehtinovellina ilmestyneestä tekstistä.
Juoni.
Kirja koostuu viidestä novellista, jotka on asetettu aikajärjestykseen. Ensimmäinen novelli kertoo Säätiön perustamisesta, seuraavat taas kuvailevat sen kehittymistä Galaktiseksi kauppamahdiksi ja kertovat sen kohtaamien kriisien ratkaisemisesta.
Tarina alkaa Trantorilla, 12 000-vuotisen Galaktisen imperiumin pääplaneetalla. Matemaatikko ja psykohistorian (tiede, jolla ennustetaan ihmismassojen avulla tulevaisuutta) kehittäjä Hari Seldon huomaa, että Imperiumi on rappeutumassa. Hän ennustaa, että 500 vuoden päästä Imperiumi hajoaa ja galaksi vajoaa 30 000 vuodeksi sekasorron tilaan. Peiteprojektina Seldon aloittaa syrjäisellä Terminus-planeetalla galaktisen ensyklopediaprojektin ("Encyclopedia Galactica"), jonka avulla tämä ajanjakso voidaan lyhentää tuhanneksi vuodeksi.
Kirjan muissa novelleissa ensyklopedistit kokevat Hari Seldonin ennustamia kriisejä, joiden jälkeen Seldonin hologrammitallenne selvittää tilannetta ja kertoo tulevasta.
Saint Paul Island

"Ranskalle kuuluvasta saaresta katso: Île Saint-Paul"
Saint Paul Island on yksi neljästä Pribilofsaarten tuliperäisestä saaresta Beringinmerellä Alaskassa. Saarella sijaitsee St. Paulin kaupunki.
Saari tunnetaan merkittävänä turkishylkeiden ja merilintujen asuinalueena.
Gerd Truntschka

Gerd Truntschka (s. 10. syyskuuta 1958 Landshut, Länsi-Saksa) on entinen saksalainen jääkiekkoilija. Truntschka oli Saksan liittotasavallan ja Saksan jääkiekkomaajoukkueen pelaaja 1980- ja 1990-luvuilla.
Myös Gerd Truntschkan veli Bernd on olympiatasolla esiintynyt jääkiekkoilija.
Jääkiekkoseurat.
Truntschka pelasi 813 sarjapeliä Saksan liigassa ja 217 maaottelua Saksan jääkiekkomaajoukkueessa.
Marttyyrien Ääni

Marttyyrien Ääni ry (aiemmin Stefanus-Lähetys ry), Voice of the Martyrs, on yhteiskristillinen tunnustuskuntiin sitoutumaton lähetysyhdistys. Sen tavoitteena on tukea seurakuntien evankeliointi- ja lähetystoimintaa kristittyjen näkökulmasta maailman vaikeimmilla alueilla, auttaa monimuotoisesti uskonsa tähden vainottuja ja tuoda vainottujen seurakuntien ääni kuuluville Suomessa. 
Marttyyrien Ääni ry kuuluu Richard Wurmbrandin toiminnan innoittamana syntyneeseen Marttyyrien Ääni -lähetysperheeseen, jolla on toimistot 20 maassa. Monissa maissa järjestö tunnetaan nimellä Voice of the Martyrs. Järjestö perustettiin Suomessa vuonna 1972 ja on rekisteröity 2. huhtikuuta 1973. 
Järjestö kertoo toimintanäkynsä perustuvan Heprealaiskirjeen 13:3 jakeeseen: ”Muistakaa vankeja, niinkuin olisitte itsekin heidän kanssaan vangittuina; muistakaa pahoinpideltyjä, sillä onhan teillä itsellännekin ruumis.”
Marttyyrien Ääni kiinnittää toiminnassaan erityistä huomiota niihin maihin, joissa hallitus estää kristittyjä hankkimasta Raamattuja tai kristillistä materiaalia tai joissa kristittyjä vangitaan, surmataan ja heidän elämäänsä hankaloitetaan eri tavoin. Eriasteisista vainoista kärsiviä kristittyjä arvellaan maailmassa olevan jopa yli 300 miljoonaa. 
Järjestö kertoo työmuodoikseen tukea ja varustaa kristittyjä täyttämään lähetyskäskyä maissa, joissa heitä vainotaan, avustaa marttyyrien perheitä päivittäisissä tarpeissa, rohkaista vainottuja ja tiedottaa kristittyjen vainoista sekä toteuttaa tukiprojekteja vainottujen auttamiseksi. Marttyyrien Äänen avustustoiminta rahoitetaan yksityisten ihmisten, yritysten ja seurakuntien lahjoituksilla.
Yhdistyksen ilmainen tiedotuslehti on nimeltään "Marttyyrien Ääni" (aikaisemmin "Stefanus-viesti"), ja se on ilmestynyt vuodesta 1971 lähtien.
Marttyyrien Ääni tuottaa ja esittää Taivas TV7 -kanavalla vainottujen seurakuntien asiaa käsittelevää "Marttyyrien ääni" -ohjelmaa ja lähettää radio-ohjelmia Radio Deissä ja Radio Patmoksessa. Tuoreimpina uutiset päivittyvät järjestön Facebook- ja Instagram sivuilta. Lisäksi Facebookissa lähetetään suora "Vartti Vainotuille" ajankohtaisohjelma tiistaisin klo 18.
Marttyyrien Ääni on Suomen Evankelisen Allianssin ja Suomen lähetysneuvoston yhteisöjäsen.
Crotchduster

Crotchduster on extreme metallia parodioiva yhtye Floridasta, Yhdysvalloista.
Historia.
Crotchduster on Capharnaumin Jason Suecofin sivuprojekti. Yhtye tunnetaan tavastaan sekoittaa teknisesti hyvin monimutkaista avantgarde -musiikkia sanoituksiin, jotka liikkuvat riettaan ja täyden järjettömyyden välillä. Yhtyeen musiikkityyli perustuu erilaisten musiikkityylien vastakkainasettelulle, esimerkiksi yhden tahdin aikana vaihtaminen rapista death metaliin.
Yhtye käyttää rumpukoneita, sillä yhtyeen rumpali Cain on koira. Koiraa kuullaan kappaleessa "Cain Sings the Blues", jossa se puuskuttaa taustalla. Lisäksi se mainitaan useissa yhtyeen hupailuissa, erityisesti eräässä "Crotchopuksen" osassa, jossa yhtye vastaa haukkumakirjeisiin.
Nokia 5210

Nokia 5210 on Nokian vuonna 2002 julkaisema GSM-puhelinmalli. Puhelimessa ovat runkoa suojaavat kumikuoret, ja sen suunnittelussa olikin keskitytty kestävyyteen. 
5210-mallin fyysiset mitat olivat 105,5 × 47,5 × 22,5 mm ja paino 92 grammaa . Puhelimen näytössä oli huomiota herättävä oranssi taustavalo. Muihin 5210:n ominaisuuksiin kuuluivat infrapunaportti, lämpömittari, kuvaeditori kuvaviestejä varten, viisi peliä, T9-tekstinsyöttö ja WAP-selain.
Russell Crowe

Russell Ira Crowe (s. 7. huhtikuuta 1964 Wellington) on syntyjään uusi­seelantilainen Oscar-palkittu näyttelijä, muusikko ja tuottaja. Crowe on asunut suurimman osan elämästään Australiassa.
Ura.
Esiinnyttyään televisio­sarjoissa "Neighbours" ja "Living with the Law" Crowe sai ensimmäisen elo­kuva­roolinsa elo­kuvasta "The Crossing". Hän siirtyi Hollywoodin saatuaan menestystä Australiassa. Crowen ensimmäinen Hollywood-rooli oli elo­kuvassa "Nopeat ja kuolleet" vuodelta 1995.
Vuonna 1997 Crowe sai osan Curtis Hansonin menestys­elo­kuvasta "L.A. Confidential". Parin vuoden päästä Crowe sai ensimmäisen Oscar-ehdokkuutensa tosi­tapahtumiin perustuvasta elo­kuvasta "The Insider – sisäpiirissä", joka kertoo tupakka­teollisuuden salaisuuksista. Seuraavana vuonna Crowe voitti Oscarin parhaasta mies­pääosasta elo­kuvassa "Gladiator". Kolmannen perättäisen Oscar-ehdokkuuden hän sai elo­kuvasta "Kaunis mieli", jossa hän näyttelee matemaatikko John Nashia. Samasta elokuvasta hän sai myös Bafta-palkinnon. Sittemmin Crowe on näytellyt useissa Ridley Scottin ohjaamissa elo­kuvissa, joista menestynein on "Gladiator".
Crowe on saanut kaksi Golden Globe -palkintoa: "Kaunis mieli" vuonna 2002 ja television minisarja "The Loudest Voice" vuonna 2020.
Yksityiselämä.
Russell Crowe oli naimisissa näyttelijä Danielle Spencerin kanssa vuodesta 2003 vuoteen 2018. Heillä on kaksi lasta.
St. George (Alaska)

St. George ("Saint George") on kaupunki St. Georgen saarella, joka on yksi neljästä Pribilofsaarten tuliperäisestä saaresta Beringinmerellä Alaskassa.
Vuoden väestönlaskennassa kaupungissa oli 152 asukasta. Näistä 92,11% edusti etnisesti Amerikan alkuperäiskansoja.
Henkka Seppälä

Henkka Seppälä eli Henkka T. Blacksmith (oik. Henri Samuli Seppälä, s. 7. kesäkuuta 1980 Espoo) on suomalainen bassokitaristi. Hänet tunnetaan Children of Bodom -yhtyeestä, jonka lopetettua vuonna 2019 hän on soittanut Moon Shot -yhtyeessä.
Seppälä aloitti kitaransoiton 13-vuotiaana. Kitara vaihtui bassokitaraan 15-vuotiaana hänen liityttyään vuonna 1996 Children of Bodomia edeltäneeseen Inearthediin, jonka alkuperäinen basisti Samuli Miettinen oli eronnut yhtyeestä. Tätä ennen Seppälä oli soittanut kolme vuotta rumpuja yhtyeessä nimeltä Aivokasvain.
Seppälällä on yhteistyösopimus ESP:n kanssa, jonka 4- ja 5-kielisiä bassoja hän käyttää. Bassonsoittamisen lisäksi Seppälä lauloi Children of Bodomissa taustalauluja sekä levyllä että livenä. Hänellä ei ollut yhtyeen lisäksi muita projekteja, toisin kuin muilla jäsenillä.
Seppälä on opiskellut kehitysmaatutkimusta ja poliittista historiaa. Hän harrastaa jalkapalloa. Lempiyhtyeikseen hän on maininnut Down My Throatin, The Gatheringin, Slayerin, Faith No Moren, Suicidal Tendenciesin, Cannibal Corpsen ja Sepulturan.
T-kirjain Seppälän taiteilijanimessä tulee sanasta torso. Keikoilla Seppälä soittaa usein ilman paitaa.
Roh Moo-hyun

"Korealaisissa nimissä sukunimi tulee ensin, eli sukunimi on Roh ja etunimi Moo-hyun."
Roh Moo-hyun (, 1. syyskuuta 1946 – 23. toukokuuta 2009) oli Korean tasavallan presidenttinä 25. helmikuuta 2003 – 25. helmikuuta 2008. Virkasyytteen vuoksi hänen sijaisenaan 12. maaliskuuta 2004 ja 14. toukokuuta 2004 välisenä aikana toimi maan pääministeri Goh Kun. Ennen poliitikon uraa Roh toimi ihmisoikeuslakimiehenä.
Elämäkerta.
Tausta.
Roh syntyi maanviljelijäperheeseen lähellä Busania. Vuonna 1960 hän johti koulussaan protestia maan presidenttiä Syngman Rheeta ylistävää ainekirjoitustehtävää vastaan. Hän opiskeli itsekseen lakimieheksi ja läpäisi kokeen 1975 ja perusti oman lakitoimistonsa. Hän alkoi puolustaa kielletyn kirjallisuuden hallussapidosta syytettyjä opiskelijoita 1981 ja osallistui vuoden 1987 kesäkuun kamppailuun silloin hallinnutta Chun Doo-hwania vastaan. Hän lähti politiikkaan 1988 ja hänet valittiin samana vuonna kansalliskokoukseen Yhdistyneestä demokraattisesta puolueesta. Hän pääsi meri- ja kalastusasioiden ministeriksi 2000.
Roh’n puoliso oli Kwon Yangsook ja heillä on kaksi lasta, tytär Roh Jeongyeon ja poika Roh Geonho.
Presidenttiys.
Roh valittiin presidentiksi vasemmisto-liberaalisen Saecheonnyeon Minju-dang -puolueen ehdokkaana. Hän kuitenkin erosi kannattajineen puolueesta 2003 ja muodosti uuden Uri-puolueen.
Roh voitti vaalit osaksi amerikkalaisvastaisten liikkeen ansiosta. Etenkin nuoret korealaiset eivät pidä Yhdysvaltain joukkojen olosta maassa. Presidenttinä Roh oli kuitenkin päättämässä korealaisten joukkojen lähettämisestä Irakin sotaan Yhdysvaltain johtamassa liittoumassa.
12. maaliskuuta 2004 parlamentti äänesti Roh’on erottamisesta presidentin tukijoiden pidättäytyessä äänestämästä. Syyksi ilmoitettiin vaalisääntöjen rikkominen ja kyvyttömyys hoitaa tehtävää. Perustuslaillinen oikeus kumosi päätöksen 14. toukokuuta ja Roh sai jatkaa virkatehtäviään. Hänen suosionsa koki harppauksen syrjäytysyrityksen vuoksi ja presidentin tukijat voittivat huhtikuun 2004 vaalit. Uri-puolue menetti kuitenkin asemiaan kaikissa seuraavissa vaaleissa.
Roh pyrki siirtämään pääkaupungin Gongjuun vuoteen 2030 mennessä, jotta se olisi kauempana Pohjois-Korean rajasta. Korkein oikeus kuitenkin kumosi tämän.
Kuolema.
Roh kuoli pudottuaan vuorenjyrkänteeltä. Vakavasti loukkaantunut Roh löydettiin läheltä kotiaan jyrkänteen pohjalta ja vietiin sairaalaan, jossa hän menehtyi vaikeisiin päävammoihin. Poliisin mukaan kuolema on mitä todennäköisimmin itsemurha, sillä Roh jätti jälkeensä itsemurhaviestin, jossa hän kertoi henkisistä kärsimyksistään ja sanoi olevansa muille vain taakaksi.
Roh ja tämän vaimo olivat joutuneet yhä syvemmälle mukaan Etelä-Koreaa kuohuttaneeseen korruptioskandaaliin. Roh oli tunnustanut, että hänen vaimonsa otti useiden miljoonien dollarien arvosta lahjuksia paikalliselta liikemieheltä, kun Roh oli vielä presidenttinä.
Adak

Adak (aiemmin nimeltään Adak Station) on kylä ja toisen luokan kaupunki Alaskassa. Se sijaitsee Kuluk Bayn rannalla Aleuttien saaristoon kuuluvalla Adakin saarella, joka on osa Andreanofinsaaria. Attu Stationin jälkeen Adak on Yhdysvaltojen toiseksi läntisin kylä ja Alaskan eteläisin kaupunki.
Kylmän sodan aikana Adakissa oli sotilastukikohta, joka oli tärkeä sukellusveneiden havainnointikeskus. Parhaimmillaan Adakissa asui 6 000 laivaston henkilökuntaan ja heidän perheisiinsä kuuluvaa ihmistä. Tukikohta suljettiin 31. maaliskuuta 1997. 
Vuoden väestönlaskennassa Adakissa asui 316 ihmistä. Heistä 49,68 % oli etnisesti valkoisia ja 35,13 % Amerikan alkuperäiskansoihin kuuluvia. Vuonna 2004 arvioitiin Adakissa asuvan 69 ihmistä, josta asukasluku on laskenut edelleen.
Suikujärvi

Suikujärvi (, ) on kylä ja entinen volosti Karjalan tasavallan Belomorskin piirin Sosnavitsan kunnassa Venäjällä. Se sijaitsee samannimisen järven länsirannalla 34 kilometriä Sosnavitsasta länteen. Vuonna 2013 kylässä oli 21 asukasta.
Historia.
Novgorodin Lappiin kulunut Suikujärven Pyhän Eliaan pogosta mainitaan ensimmäisen kerran 1500-luvun lopun verokirjoissa. Sen vanhimpia kyliä olivat Kevättämäjärvi, Koivuniemi, Lehto, Maasjärvi ja Tunkua. Vuonna 1619 pogostalle vihittiin uusi Solovetskin luostarin varoilla rakennettu puukirkko, joka säilyi 1900-luvulle saakka. Seudun asukkaat olivat karjalaisia, joiden joukossa oli paljon vanhauskoisia. He harjoittivat pelto- ja kaskiviljelyä, karjanhoitoa, kalastusta ja metsästystä sekä valmistivat rautaa suo- ja järvimalmista. Myöhemmin alettiin käydä ansiotöissä Sorokan sahoilla, Sorokanlahden ja Muurmanninrannan kala-apajilla, Pietarissa ja Suomessa. Vuonna 1889 Suikujärvelle perustettiin seurakuntakoulu, joka vuonna 1898 muutettiin valtionkouluksi.
1900-luvun alussa Suikujärvi muodosti Arkangelin läänin Kemin kihlakuntaan kuuluneen volostin eli kunnan, joka jakautui Suikujärven ja Nuottavaaran kyläkuntiin. Se rajoittui lännessä Kemin kihlakunnan Tunkuan, pohjoisessa Voijärven ja idässä Suijun, Sorokan ja Lapinon volosteihin sekä etelässä Aunuksen läänin Poventsan kihlakunnan Paatenen volostiin. Vuonna 1905 Suikujärven volostissa oli 32 kylää, joissa oli lähes 1 800 asukasta. Suikujärven kyläkuntaan kuuluivat kirkonkylän lisäksi Kevättämäjärven, Kippajärven (ven. "Kippozero"), Lehdon, Pohjoispään ("Severnokonetskaja") ja Säkäjärven ("Šagozero") kylät sekä Borissanvaaran ("Borisvaraka"), Heinävaaran ("Sennaja Varaka"), Lehtorannan ("Lehtabereg"), Naukuvaaran ("Neugovaraka"), Riihivaaran ("Rigovaraka"), Sarinvaaran ("Šarovarakka") ja Torovaaran ("Torovaraka") uudiskylät. Suikujärvi koostui kahdesta osasta, kirkonkylästä (ven. "Letnekonetskoje") ja Pohjoispäästä. Kunnanhallinto sijaitsi kirkonkylässä, minkä johdosta volostia kutsuttiin venäjäksi usein nimellä "Letnekonetskaja volost". Vuonna 1905 Suikujärven kirkonkylässä ja Pohjoispäässä oli yhteensä 56 taloa ja 279 asukasta.
Suikujärven volosti lakkautettiin vuonna 1927 ja sen alue liitettiin Tunkuan piiriin. Suikujärven kirkonkylä ja Pohjoispää kuuluivat pitkään Lehdon kyläneuvostoon. Vuonna 1933 niissä oli yhteensä 306 asukasta, joista valtaosa oli karjalaisia. Vuoden 1960 asutusluettelossa Pohjoispäätä ei enää mainita.
Nykypäivä.
Suuri osa Suikujärven alueen kylistä lakkautettiin ”perspektiivittöminä” 1960-luvulla. Nykyisin asutusta ovat vain Kesäjärvellä, Lehdossa, Sosnavitsassa sekä Pušnoissa, joka perustettiin vuonna 1958 lakkautettujen kylien asukkaita varten.
Suikujärvelle johtaa maapohjainen tie Pušnoista. Siellä toimii kalanviljelylaitos. Kylällä on historiallisen asutuksen status. Sen rakennusmuistomerkkeihin kuuluu kaksi 1800-luvulla pystytettyä aittaa. Matkailupalveluja tarjoaa 70-paikkainen lomakylä. Vuonna 2006 kylään rakennettiin uusi Profeetta Eliaan kirkko.
Gimli (Manitoba)

Gimli ("Rural Municipality of Gimli") on pikkukaupunki ja maalaiskunta Manitoban provinssissa Kanadassa, Winnipegjärven länsirannalla noin 75 kilometriä pohjoiseen Winnipegistä. Kunnan asukasluku on 5 845 (2011), ja se on asukasmäärällä mitattuna maailman suurin islantilaissukuisten ihmisten keskittymä Islannin ulkopuolella.
Paikkakunnan perustivat vuonna 1875 islantilaiset maahanmuuttajat, ja kunnan perustajien alkuperään viittaa kylän keskustassa sijaitseva 4,6 metrin korkuinen viikinkipatsas. Alueen alkuperäinen nimi oli "New Iceland" ("Uusi Islanti"). Eräs kylän tunnetuimmista tapahtumista on joka kesä järjestettävä Icelandic Festival. Gimli on myös ainoa paikkakunta maailmassa, jossa tuotetaan Crown Royal Canadian -viskiä.
Gimlissä sijaitsee myös Royal Canadian Air Forcen käytöstä poistettu lentokenttä, jota käyttävät nykyisin paikallinen liitovarjo- ja liitokonekerho Gimli Gliding Center sekä Royal Canadian Air Cadets. 23. heinäkuuta 1983 Ottawasta Edmontoniin matkalla ollut Air Canadan Boeing 767 (lento 143) suoritti onnistuneen pakkolaskun käytöstä poistetulle kentälle polttoaineen loputtua kesken lennon. Tapaus sai julkisuudessa nimen "Gimli Glider".
Gimlin kaupunki ja maalaiskunta yhdistyivät vuonna 2003 muodostaen nykyisen Gimlin kunnan.
Jimmy Martin

Jimmy Martin (10. elokuuta 1927 – 14. toukokuuta 2005) oli yhdysvaltalainen bluegrass-muusikko. 
Martinin ristimänimi oli James H. Martin ja hän syntyi Sneedvillessä, Tennesseessä. Vuodesta 1949 lähtien Martin toimi laulajana Bluegrass Boys -yhtyeessä. Vuonna 1955 hän perusti oman yhtyeensä, The Sunny Mountain Boysin. Vuonna 1971 Martin esiintyi Nitty Gritty Dirt Bandin albumilla "Will the Circle Be Unbroken", joka valittiin vuonna 2005 julkaistuun hakuteokseen "1001 albumia jotka jokaisen on kuultava edes kerran eläessään".. Martin kuoli virtsarakon syöpään toukokuussa 2005.
Adak Island

Adak Island () on Andreanofsaariin kuuluva saari Aleuttien saaristossa Alaskassa. Sen pinta-ala on 450 neliökilometriä. Kovan tuulen, pilvisen ja kylmän sään vuoksi saarella on hyvin vähän kasvillisuutta. Adak Islandin korkein kohta on Mt. Moffett (1 196 metriä).
Saarella sijaitsee Adakin kaupunki, jossa vuoden 2010 väestönlaskennan aikaan asui 326 ihmistä. Vuoteen 1997 asti saarella oli Yhdysvaltain laivaston tukikohta. Parhaimmillaan asukkaita oli noin 6 000.
Nimi Adak tulee aleutin kielen sanasta "adaq", joka tarkoittaa "isää". Aleutit ovat asuneet saarella vuosisatoja.
Atka Island

Atka Island on Andreanofinsaariin kuuluva saari Aleuttien saaristossa Alaskassa. Saari sijaitsee () 80 kilometriä itään Adak Islandista. Saaren koillisosassa on tulivuori. 
Atkan kaupunki sijaitsee saaren itäosassa. Yhdysvaltain ilmavoimilla on saarella toisen maailmansodan aikana perustettu tukikohta.
Atka

Atka on Atka Islandilla sijaitseva kaupunki Aleuttien saaristossa Alaskassa. 
Vuoden 2020 väestönlaskennassa kaupungissa asui 53 ihmistä. Kaupungin tärkein elinkeino on kalastus.
Tristan

Tristan tai Tristram () oli kelttiläinen tarusankari ja yksi pyöreän pöydän ritareista. Yleensä Tristan kuvataan jaloksi ja oikeamieliseksi ritariksi, mutta hänen kuvauksensa vaihtelevat eri kirjoittajilla. Alkuperäisissä kelttiläisissä taruissa keskityttiin Tristanin ja Isolden ("Iseult") rakkaustarinaan. 
Tarujen mukaan Tristanin äiti kuoli synnytykseen, ja nuorukaisena Tristan oli setänsä, Cornwallin kuningas Markin palveluksessa. Irlannin kuningas Anguish ja Mark sopivat, että Mark menisi naimisiin Irlannin kuninkaan tyttären Iseultin kanssa. Mark lähetti veljenpoikansa hakemaan morsiantaan. Matkalla Tristan ja Iseult rakastuivat kuitenkin toisiinsa. Lopulta he lähtivät pakomatkalle, ja joidenkin versioiden mukaan Mark löysi heidät myöhemmin ja surmasi Tristanin.
Tristan on myös Richard Wagnerin oopperan "Tristan ja Isolde" ("Tristan und Isolde") päähenkilö. Oopperassa Tristan on tyypillinen traaginen sankari.
Kouta

Kouta () on kylä ja rautatieasema Murmanskin alueen Kantalahden piirin Zelenoborskin kunnassa. Kylä sijaitsee Vienanmeren Kantalahden Koudanlahteen laskevan Koutajoen suussa 32 kilometriä Zelenoborskista maanteitse kaakkoon. Koudan asema sijaitsee Muurmannin radalla kymmenen kilometriä kylästä länteen. Kylässä on 20 ja asemalla 37 asukasta (vuonna 2010).
Historia.
Koudan pomorilaiskylä mainitaan Solovetskin luostarin asiakirjoissa 1500-luvun alussa. 1800- ja 1900-lukujen vaihteessa se oli Arkangelin läänin Kemin kihlakuntaan kuuluneen volostin eli kunnan keskus sekä suurehko merisatama, josta vietiin ulkomaille Koutajoen lohta, silliä ja puutavaraa. Koudanlahden saarilla toimi kolme sahalaitosta.
Vuonna 1905 kylässä oli koulu, kirkko, kyytiasema, 85 taloa ja 325 asukasta. Koudan kuntaan kuului myös Knäsöin kylä. Se rajoittui pohjoisessa Kantalahden, lännessä Oulangan ja etelässä Kiestingin ja Kieretin kuntiin sekä idässä Vienanmereen. Vuonna 1907 kunnassa oli 713 asukasta, joista 94 oli karjalaisia.
1920-luvulla Kouta liitettiin kyläneuvostona Karjalan ASNT:n Kantalahden piiriin. Vuonna 1926 sen alueella oli 2 600 ja vuonna 1933 4 000 asukasta.
Vuonna 1938 Kantalahden piiri liitettiin Murmanskin alueeseen.
1950-luvulla Knäsöin vesivoimalaitoksen rakentamisen yhteydessä Koutajoen niska padottiin ja Koutajärvelle kaivettiin uusi lasku-uoma pohjoisempana sijaitsevaan Knäsöinlahteen. Koutajoki saa nykyään alkunsa Serjakjärvestä, mutta ajoittain Koutajärven tekoaltaan vedet tulvivat jokea pitkin Koudan kylään.
Nykypäivä ja nähtävyydet.
Koudan kylä koostuu puutarhapalstojen ympäröimistä puutaloista, joissa on nykyään lähinnä kesäasutusta. Kylään johtaa soratie sen länsipuolella kulkevalta Pietarin ja Murmanskin väliseltä M18-valtatieltä. Kesäaikaan sieltä on linja-autoyhteys Zelenoborskiin.
Kylässä sijaitsee 1600-luvulla rakennettu Pyhän Nikolauksen kirkko, joka on ainutlaatuinen pohjoisen puuarkkitehtuurin muistomerkki ja valtakunnallinen suojelukohde. Sen vieressä seisoo vuonna 1705 pystytetty kellotapuli. Kylässä on säilynyt myös 1800–1900-lukujen vaihteen asuintaloja. Siellä toimii vuonna 1896 perustettu sääasema.
Troolari

Troolari on kalastusalus, joka on suunniteltu käytettäväksi troolauksessa, jossa troolia eli laahusnuottaa vedetään pitkin merenpohjaa tai välivedessä. Troolarit toimivat joko yksin tai pareittain "(paritroolaus)".
Purjetroolarit pystyivät troolaamaan maksimissaan 75 metrin syvyydessä, nykyiset modernit troolarit jopa 900 metrissä saakka. Nykyaikaisten troolarien koot vaihtelevat alle kymmenestä noin sataan metriin. Pienimpiä troolareita pystyy hoitamaan yksi henkilö. Troolareita käytetään myös sisävesillä. 
Euroopan suurin kalastussatama on ollut 1970-luvulta saakka Peterhead Skotlannin koilliskulmassa. Huippuvuosina 1980-luvulla Peterheadin satamaa käytti yli 500 troolaria, jotka olivat viikon kerrallaan vesillä. Itämeren suurin kalasatama sijaitsee Tanskan Nexössä. Suomen suurin satama on Reposaaren kalasatama Porissa. Euroopan unioni on pyrkinyt supistamaan kalastuslaivastoa, minkä vuoksi troolareita on romutettu kaikkialla Euroopassa, myös Suomessa. 
Ensimmäisen ja toisen maailmansodan aikana troolareita käytettiin miinanraivaajina. Kylmän sodan aikana jotkut valtiot varustivat troolareita elektronisilla laitteilla, joilla pystyi tarkkailemaan vihollisen toimintaa.
Monet entiset troolarit, varsinkin puurakenteiset, ovat saaneet uuden elämän huvi- tai risteilyaluksina.
Kuolisma

Kuolisma () on kylä ja entinen kunta Sorokan piirissä Karjalan tasavallassa Venäjällä.
Kuolisman kylä.
Kuolisman kylä sijaitsee Kuolismajoen suussa Vienanmeren Äänislahden rannalla noin 30 kilometriä Sumasta itään. Kuolisman kylä kuuluu Suman kylähallintoalueeseen. Kuolisman kylä on perustettu 1600-luvulla. Kylässä on pieni kalastussatama ja kalastus onkin kylän tärkein elinkeino. Vuonna 1996 kylässä oli 260 asukasta, joista suurin osa pomorien jälkeläisiä. Koležman rautatieasema sijaitsee kylän eteläpuolella sisämaassa 79 kilometriä Sorokasta itään.
Kuolisman kunta.
Kuolisman kunta sijaitsi Vienan Karjalan itäosassa. Se rajoittui pohjoisessa Vienanmereen, idässä Njuhtsan kuntaan, etelässä Petrovo Jamin kuntaan sekä lännessä Laapinan ja Suman kuntiin. Kuntaan kuului myös muutama pieni saari Vienanmerestä, kuten Mäkisaari. Vuonna 1907 kunnassa oli 1 034 asukasta. Kunnan väestö oli venäläistä. Kuolisman kunnan kyliä olivat Kuolisma, Perttijärvi, Ruiga ja Virantojärvi. 
Kuolisman kunta lakkautettiin 1920-luvulla ja liitettiin Sorokan piiriin kyläneuvostona. Kuolisman kyläneuvoston alueella oli 1 168 asukasta vuonna 1926, joista oli venäläisiä 1 167 ja karjalaisia yksi.
Akhiok

Akhiok on kylä ja toisen luokan kaupunki Kodiakinsaarella Alaskassa. Kilometrin päässä keskustasta sijaitsee Akhiokin lentokenttä (AKK).
Vuoden väestönlaskennassa Akhiokissa asui 80 ihmistä. Näistä 86,25 % oli etnisesti Amerikan alkuperäiskansoihin kuuluvaa (pääosin tyynenmerenjupikeskimoita eli alutiiqittejä).
Akhiokin tärkein elinkeino on kalastus ja sen liitännäiselinkeinot.
Tuomiosunnuntai

Tuomiosunnuntai on Suomessa ja Ruotsissa kirkkovuoden viimeinen sunnuntai. Sitä vietetään aikaisintaan 20. ja viimeistään 26. marraskuuta, viikkoa ennen ensimmäistä adventtisunnuntaita, joka aloittaa seuraavan kirkkovuoden.
Läntisissä kirkkokunnissa.
Tuomiosunnuntai kirkkovuoden viimeinen sunnuntai. siis viikkoa ennen ensimmäistä adventtisunnuntaita, joka aloittaa seuraavan kirkkovuoden.
Kirkkovuoden viimeisen sunnuntain nimi vaihtelee eri kielissä ja kirkkokunnissa. Nimi "Tuomiosunnuntai" on käytössä vain Suomessa ja Ruotsissa. Katolisessa kirkossa se on "Herramme Jeesuksen Kristuksen, maailman­kaikkeuden kuninkaan juhla" tai lyhemmin "Kristuksen kuninkuuden sunnuntai". Saksan evankelisissa kirkoissa päivän nimi on ""Totensonntag" tai "Ewigkeitssonntag"" ja sen viettoaihe on vainajien muisto., kun taas viimeiseen tuomioon viittaava tuomio­sunnuntai on useimmista muista kirkko­kunnista poiketen kaksi viikkoa aikaisemmin. Virossa päivä on "surnutepüha", ja se on omistettu kuolleiden muistolle. 
Suomen evankelis­luterilaisessa kirkossa kirkko­vuoden viimeinen sunnuntai on Ruotsin mallin mukaan 'tuomiosunnuntai', . Vuoden 1686 kirkkolaissa määrättiin, että kirkkovuoden viimeisenä sunnuntaina piti saarnata viimeisestä tuomiosta Matteuksen evankeliumin 25ː1-46 pohjalta. Sitä aikaisemmin kirkkovuosi päättyi siihen sunnuntaihin, joka kirkkovuodessa oli, riippuen pääsiäisen ajankohdasta. Päivän nimi tuomiosunnuntai tuli evankeliumikirjaan Ruotsissa 1921. Suomessa otettiin vuoden 1958 evankeliumikirjaan Ruotsin esikuvan mukaisesti nimitys tuomiosunnuntai. Tästä päivästä käytetään myös nimitystä "Kristuksen kuninkuuden sunnuntai".. Tuomiosunnuntain liturginen väri on Suomen evankelis-luterilaisessa kirkossa ja Ruotsin kirkossa vihreä. 
Tuomiosunnuntain sanoma liittyy Kristuksen toiseen tulemiseen, nyt kuninkaana ja vanhurskaana tuomarina.
Ortodoksisessa kirkossa.
Tuomiosunnuntai on toiseksi viimeinen sunnuntai eli 3. valmistussunnuntai ennen Suurta paastoa, joka edeltää pääsiäistä. Tuomiosunnuntaina valmistaudutaan Suureen paastoon jättämällä pois liharuuat, mutta ei vielä kananmunia ja maitoruokia.
Pormestarinluoto

Pormestarinluoto ()(tunnetaan myös nimellä "Porkka") on Porin 53. kaupunginosa ja se sijaitsee Kokemäenjoen pohjoispuolella muutaman kilometrin päässä kaupungin keskustasta. Sen naapurikaupunginosat ovat Isosanta, Toejoki, Hyvelänviiki, Luotsinmäki ja Kokemäenjoen toisella puolella Kirjurinluoto.
Yleistä.
Pormestarinluoto on alun perin ollut yksi Kokemäenjoen luodoista. Se on kuitenkin aikojen saatossa maankohoamisen myötä kasvanut kiinni mantereeseen, eikä ole enää erillinen saari. Luoto on saanut nimensä kuuluttuaan aikoinaan Porin pormestarien virkaetuihin.
Asuntomessut Pormestarinluodossa järjestettiin vuonna 1975. Kaupunginosan lempinimi on "Porkka" ja asukkaita siellä on noin 2 400.
Viereiset kaupunginosat ovat Hyvelänviiki pohjoisessa, Lotskeri koillisessa, Toejoki idässä, Isosanta etelässä ja Luotsinmäki lännessä. Lounaassa alue rajautuu Kokemäenjokeen sekä lännessä ja luoteessa valtatie 8:aan. Samaan aluekokonaisuuteen kuuluvien Hyvelänviikin, Toejoen ja Isosannan kanssa Pormestarinluoto muodostaa noin 5 500 asukkaan alueen.
Puistomainen asuinalue koostuu suurimmaksi osaksi 1967–1969 rakennetuista kerrostaloista, joista monet ovat kaupungin vuokra-asuntoina. Kaupunginosassa on yhteensä noin 30 kerrostaloa. Lisäksi alueella on 207 rivitaloasuntoa sisältävä messualue sekä viitisenkymmentä pientaloa.
Lähiöprojekti.
Suomen ensimmäinen lähiöparannusprojekti aloitettiin Pormestarinluodossa jo vuonna 1979, vain noin 10 vuotta alueen valmistumisen jälkeen. Toteutusvaiheeseen päästiin 1982. Projektin toimenpiteet olivat hyvin pienimuotoisia ja keskittyivät lähinnä epäonnistuneen julkisen tilan kohennukseen sekä huonon maaperän vuoksi kitukasvuiseksi jääneen kasvillisuuden parannukseen. Kuitenkin parannusprojektia pidettiin aikanaan erittäin onnistuneena ja siitä on otettu esimerkkiä mm. moniin pääkaupunkiseudun, Tampereen ja Turun lähiöparannusprojekteihin.
Myöhemmin Porin kaupunki on pyrkinyt parantamaan alueen viihtyvyyttä muun muassa rakentamalla kävelysillan Kokemäenjoen yli Pormestarinluodosta Pori Jazzien konserttipaikkana tunnetulle Kirjurinluodolle.
Palveluja.
Alahangantien varrella sijaitsevassa liikekeskuksessa toimivat K-Market, kirjatupa, kirjasto, asukastupa ja pyöräpaja. Pormestarinluodossa sijaitsevat myös vuosiluokille 1-9 tarkoitettu Kaarisillan koulu sekä päiväkoti. Kaupunginosassa on lisäksi vanhuksille tarkoitettu asuin –ja avopalvelutalo Ruskakoti.
Pormestarinluodossa toimii vuonna 2000 perustettu urheiluseura Pormestarinluodon Salama. Seurassa harrastetaan jalkapalloa, salibandyä ja futsalia.
Kodiakinsaari

Kodiakinsaari () on suuri Alaskan etelärannikolla oleva saari. Sen erottaa mantereesta Shelikofinsalmi. Se on Kodiakin saariston ja Alaskan suurin saari sekä Yhdysvaltojen toiseksi suurin. Saari on tunnettu karhuistaan: paikallisen alalajin kodiakinkarhun ("Ursus arctos middendorffi") eräät yksilöt ovat suurimpia koskaan tavattuja karhuja.
Kodiakin pinta-ala on 8 975 km². Se on 160 kilometriä pitkä. Leveys vaihtelee 16 ja 96 kilometrin välillä.
Suurin osa saaresta on luonnonsuojelualuetta. Se on vuoristoista ja metsittynyttä pohjoisessa ja idässä, eteläosan ollessa melko puutonta. 
Kodiakinsaarta tutki vuonna 1763 venäläinen turkiskauppias Stepan Glotov. Grigori Šelikov perusti saarelle vuonna 1784 Alaskan ensimmäisen venäläisen asutuksen. Se sijaitsi Three Saints Bayssa, josta se siirrettiin nykypäivän Kodiakiin vuonna 1792 ja siitä tuli turkiskaupan keskus. 
Vuonna 1912 Novaruptan purkaus peitti saaren vulkaanisella tuhkalla aiheuttaen laajoja tuhoja. Saarta koetteli myös Pitkäperjantain maanjäristys vuonna 1964 ja sitä seurannut tsunami.
Saaren suurin kaupunki on Kodiak. Muita kyliä ovat muun muassa Akhiok, Old Harbor, Karluk, Larsen Bay, Port Lions ja Ouzinkie.
Dominic Monaghan

Dominic Bernard Patrick Luke Monaghan (s. 8. joulukuuta 1976 Länsi-Berliini, Saksan liittotasavalta) on englantilainen näyttelijä. Hän on menestynyt kansainvälisesti näyttelemällä Meriadoc Rankkibukia Peter Jacksonin ohjaamassa J. R. R. Tolkienin kirjasarjaan perustuvassa elokuvatrilogiassa "Taru sormusten herrasta" ja roolistaan Charlie Pacena televisiosarjassa "Lost".
Ura.
Vaikka Monaghan teki nuorena töitä monella alalla, hän halusi aina näyttelijäksi. Toisen vuotensa jälkeen St. Anne's High Schoolissa Dominicista tuli koulun vakionäyttelijä esimerkiksi sellaisissa koulunäytelmissä kuin "Oliver Twist", "A Christmas Carol" ja "Bugsy Malone" ennen hänen liittymistään Manchester Youth Theatreen. Siellä hänet valittiin näyttelemään Geoffrey Shawcrossia neljän kauden ajan ohjelmassa "Hetty ratkaisee". Monaghanin ensimmäinen elokuvarooli oli saksalainen merimies Sasha televisioelokuvassa "Vihollisen vesillä".
Monaghan on selostaja "Ringers: Lord of the Fans" -dokumentissa "Taru sormusten herrasta" -fandomista. Vasemmassa kädessään Monaghanilla on tatuoituna haltiakielinen sana ”yhdeksän” merkkinä osallistumisesta "Taruun sormusten herrasta". Hänen hahmonsa oli yksi Sormuksen ritareista, joita oli yhdeksän. Myös useat muut elokuvassa näytelleet ottivat samanlaiset tatuoinnit elokuvan tuotannon aikana. Tatuoinnin alapuolella on toinen, jossa lukee ”Life imitates art” (). Vasemmassa kädessään hänellä on tatuointi ”Living is easy with eyes closed” (), joka on ote The Beatlesin kappaleesta ”Strawberry Fields Forever”. Vasempaan jalkaan änellä on tatuoituna kaksi tähteä, joista toinen on musta ja toinen valkoinen.
"X-Men" -spin-offissa "" Monaghanin piti näytellä elokuvan hahmoa nimeltä Bernell Bohusk, mutta hän näyttelikin Chris Bradleytä.
Yksityiselämä.
Monaghan syntyi Berliinissä Saksassa englantilaisille vanhemmille. Äiti Maureen oli sairaanhoitaja, ja isä Austin oli luonnontieteiden opettaja. Hän oli 12-vuotias kun perhe muutti Saksasta Heaton Mooriin Stockportiin Suur-Manchesteriin ja myöhemmin Manchesteriin. Dominicin äidinkieli on englanti, mutta hän osaa saksaa ja osaa matkia muita ihmisiä ja erilaisia aksentteja. Dominic kävi St. Anne’s RC High Schoolia (jossa opetti hänen setänsä, josta tuli myöhemmin rehtori) ja Aquinas Collegea, jossa hän opiskeli englantilaista kirjallisuutta, draamaa ja maantietoa. 
Monaghan omistaa pienen metsän Intiassa ja on työskennellyt eläinten oikeuksia puolustavan PETAn kanssa.
Monaghan alkoi seurustella "Lost"-vastanäyttelijänsä Evangeline Lillyn kanssa vuonna 2004. Kesäkuussa 2008 Monaghan matkusti Argentiinaan Lillyn kanssa kuvaamaan amerikkalaisen "CQC:n" version (menestynyttä televisio-ohjelmaa, jota on esitetty ainakin viidessä maassa) pilottijaksoa. Monaghan ja Lilly erosivat myöhemmin. Monaghan asuu Los Angelesissa, Kaliforniassa. Hän työstää käsikirjoitusta "Taru sormusten herrassakin" näytelleen ystävänsä Billy Boydin kanssa.
Monaghan esiintyy yhdessä Megan Foxin kanssa Eminemin ja Rihannan musiikkivideolla "Love The Way You Lie".
Kodiak

Kodiak on kaupunki Alaskassa Kodiakinsaarella. Se on saaren suurin kaupunki. 
Kodiak on toiseksi tuottavin kalastussatama Alaskassa (Dutch Harbor/Unalaskan jälkeen) ja neljänneksi tuottavin koko Yhdysvalloissa sekä kalastuksen määrällä että arvolla mitattuna.
Vuoden 2020 väestönlaskennassa Kodiakissa asui 5 581 ihmistä. Näistä 42,1 % oli etnisesti valkoisia (”white”), 4,0 % Amerikan alkuperäiskansoihin kuuluvia ja 45,1 % aasialaisia.
Hauensuoli

Hauensuoli () on historiallinen satamapaikka ja nähtävyys Hangossa. Hauensuoli on kapea, kalliorantainen ja mutkitteleva salmi, jonka muoto on tuonut mieleen kalan suolen. Se sijaitsee Tulliniemen edustalla kahden pienen luodon, Tullisaaren ja Kobbenin, välissä ja kuuluu Museoviraston inventoimiin valtakunnallisesti merkittäviin rakennettuihin kulttuuriympäristöihin. 
Keskiajalta lähtien kallioihin on hakattu merkintöjä, kuten nimikirjoituksia, vaakunoita, "puumerkkejä" ja jopa tarinoita. Kaiverruksia ovat tehneet varsinkin pitkästyneet merenkulkijat odotellessaan sopivaa purjehdussäätä. Vanhimmat kaiverrukset ovat 1400-luvulta; yhteensä merkintöjä on yli 600. Eniten piirroksia on 1500- ja 1600-luvuilta. Kaiverruksista kuuluisin lienee Augustin Ehrensvärdin tutkimus- ja mittausseurueen kirjoitus vuodelta 1754:
Akiak

Akiak on kaupunki Alaskassa. Se sijaitsee Kuskokwim-joen länsirannalla. 
Akiak on jupikkieskimoiden asuttama kalataloudesta ja turismista elävä kylä. Nimi "akiak" tarkoittaa "toista puolta". Akiakissa on alkoholinmyynti kielletty.
Vuoden väestönlaskennassa Akiakissa asui 309 ihmistä. Näistä 92,88 % edusti etnisesti Amerikan alkuperäiskansoja. Vuoden 2004 väkilukuarvio on 367.
Jamal–Eurooppa-kaasuputki

Jamal–Eurooppa-maakaasuputki on yksi merkittävistä Venäjän Gazpromin käyttämistä maakaasuputkista. Se kulkee Valko-Venäjän ja Puolan kautta Saksaan ja Hollantiin. Pituutta kahdella rinnakkain kulkevalla putkella on 4 000 kilometriä. Sen kautta kulkee (2005) noin 10 % Gazpromin länteen viemästä maakaasusta. Valko-Venäjän kohdan viidestä pumppuasemasta ovat käytössä Nesvižkajan, Krupskajan ja Slonimskajan asemat. Täyteen kapasiteettiin pääsemiseksi pitää Valko-Venäjällä vielä viimeistellä Oršanskajan ja Minskajan asemat.
Gazpromin suorittaman transiton hinta oli 2005 0,75 $/m³ / 1000 km Beltransgazin omistamalta maakaasuputken osalta ja 0,46 $/m³ / 1000 km omalta osaltaan.
Jamal–Eurooppa -putken hallinta.
Beltransgazilta Gazpromille.
Valko-Venäjän Gazpromille kertyneiden velkojen vuoksi Valko-Venäjän osuus putkesta siirtyi Gazpromin valvontaan. Valko-Venäjä ja Venäjä tekivät sopimuksen, minkä mukaan Valko-Venäjä sai velkojaan hoidettua sekä saa maakaasua 46,68 USD kuutiometriltä 27. joulukuuta 2005 allekirjoitetun sopimuksen mukaan. Jamal–Eurooppa -maakaasuputki kulkee Valko-Venäjän alueella Venäjältä Puolaan 575 kilometrin matkan, mikä valmistui joulukuussa 2002.
Hinnankorotusvaade ja toimituskatkaisu.
Valko-Venäjän presidentti Aljaksandr Lukašenka kieltäytyi myymästä Beltransgazia Venäjälle 2003, mistä seurasi Venäjän hinnankorotusvaade ja helmikuussa 2004 kaasuntoimitusten katkaiseminen siten, että Jamal–Eurooppa -putken päässä Alankomaat ja Saksa joutuivat turvautumaan maakaasuvarastoihinsa lyhytaikaisesti.
Gaz Trading vaa'ankieleksi.
Puolan osuuden hallintaan liittyen viisi henkilöä sai syytteen valtuuksiensa ylittämisestä ja yleisen edun vastaisesta toiminnasta siksi, että vaikka Puolan valtiollinen PGNiG ja Venäjän valtiollinen Gazprom olivat sopineet omistavansa Yamal–Eurooppa-putken Puolaan rakentavasta EuRoPol -yhtiöstä puoliksi, sallittiin teollisuusministeri Waclaw Niewiarowskin ollessa Hanna Suchockan hallituksessa 1992–1993 järjestää siten, että yksityinen Gaz Trading sai omistukseensa 4%:n osuuden.
Rønne

Rønne on Tanskan Bornholmin kunnan keskustaajama. Vuoden 2012 alussa taajamassa oli 13 887 asukasta.
Bornholmin saaren länsiosassa sijaitsevan Rønnen väkiluku on noin kolmannes koko saaren väkiluvusta. Kaupunki on ollut pitkään suosittu matkailukohde ja merkittävä satama. Se on Tanskan toiseksi suurin risteilysatama.
Toisessa maailmansodassa saksalaiset valloittivat Bornholmin, ja venäläiset pommittivat sitä rajusti. Rønne on silti säilyttänyt vanhahtavan pikkukaupunkimaisen ulkonäkönsä. 
Rønnestä on lauttayhteys Puolaan, Saksaan, Ruotsin Ystadiin ja Tanskan Køgeen. Suomesta sinne on tehty erikoisristeilyjä.
Hallinnollisesti Bornholmin kunta kuuluu Pääkaupunkialueeseen.